Tatoeba sentences — language code: ber
Ihi tlul-d teqcict tuwi-d yid-s ayen i ttagadent teqcicin ad tt-sɛunt: ccmata.
Lṭufanat akk ttemyaken anzi mi ara d-lalen, ɣur-sen yiwet n ṣṣifa.
Maca skudmal yeggam lṭufan, iferreẓ-d wudem-is, yettuɣal d win ara yettawi yid-s kra ara tekk tudert-is.
Akka i teḍra ɣef Ddayxa.
Tura, temmed, tuweḍ d tameṭṭut, ɣur-s yiwet n tfekka mennu ḥedd-itt.
Tiddi-s d talemmast, iḍarren grurzen, taglult taččurant, idmaren ccekḍen amzun ttawḍen, amzur awraɣ am ukbal yuweḍ-as-d ɣer wammas, aglim-is amellal tuwi-t-id ɣer yemma-s.
Udem-is ɣur-s sin yiḥricen mgaraden am yiḍ d wass neɣ am tqejjirin n bururu.
Qqaren-d agḍiḍ-a n yiḍ ɣur-s snat tqejjirin ur ɛdilent ara.
Yiwet temmed, telha d tamagnut, ma iṭall ɣur-s ad d-iḍes.
Ma d tayeḍ ur tuwiḍ ara, tejjex, ɣef waya mi ara tt-iṭill amzun yettru yeqqar : “Bururuu! Bururuu !”
Ihi, Ddayxa teḍra yid-s am bururu, yefka-as Rebbi kra n wallen d timeqqranin, d tizegzawin am yigenni n tefsut.
Maca sser n wallen-is d teqmumes n tqemmuct-is terna-ten ccmata n wanzaren-is
Rsen deg tlemmast n wudem n Ddayxa am win yessentan din tabaṭaṭat tameqqrant nnig ucenfir ufella.
“Anzaren n lbaṭaṭa” akka i tt-ttɛayaren, ṭṭfen aḥric ameqqran deg tlemmast n wudem-is, amzun ččan-d deg tlisa n yiḥricen-nniḍen.
Tectaq ad d-terfed aqerruy-is am nettat am tlawin-nniḍen, yezga dima yuder akken ad teffer lɛib-is.
Allen-is tettent lqaɛa war tawant, amzun tettɛanad ilef yefkan lɛehd ur yeṭall s igenni ma ulac ad tenger ddunit.
Ddayxa teqqar deg wul-is : “Anef-as ad tenger ad teglu yis-i, wissen d acu i ixedmen yimawlan-iw n wayen ur nelhi imi d-gliɣ s ṣṣifa am ta assen akken i d-luleɣ”.
Tekreh iman-is s tidet, nettat d lemri ur d-mmezgen ara acku teḥṣa d acu n wudem ara s d-yessken ma yella teṭall deg-s.
Tekreh iman-is s tidet, nettat d lemri ur d-mmezgen ara acku teḥṣa d acu n wudem ara s d-yesken ma yella teṭall deg-s.
Teẓra lbaṭaṭa-nni yeččan meḥsub akk aqadum-is yezga din alma d lmut anda ara d-yeqẓuẓer seg-s ad yefruri d aɣebbar.
D aya i tessaram i wanzaren-is.
Yemma-s n Ddayxa, Mennun akka i d isem-is, teqmumes, tahuski i s-yefka Rebbi tɛedda.
Akken i tecmet Ddayxa i tezzyen yemma-s.
Ala allen-is tizegzawin i d-tewret Ddayxa sɣur yemma-s, wanag igejduren-nni n wanzaren-is tuwi-ten-id sɣur baba-s.
Ɣas akken meqqrit wanzaren-is, baba-s s ṣṣifa n urgaz ur yecmit ara yis-sen, yerna cclaɣem-is izuranen ɣummen cwiṭ deg-sen.
Amer tettaf ur tettwali ara anzaren-is.
Amer tettaf ur ten-tettwali ara.
Amer tettaf anzaren-is ad ilin qmumsen.
Amer tettaf anzaren-is ad ilin d ilemmasen kan.
Amer tettaf anzaren-is ad ilin d wid ur necmit.
Amer tettaf anzaren-is ad ilin am wid n teqcicin-nniḍen.
Amer tettaf anzaren-is ad ilin am wid n yemma-s.
Amer tettaf anzaren-is ur ttilin ara am wid n baba-s.
Amer tettaf anzaren-is ad ilin mecṭuḥit.
Amer tettaf anzaren-is ad ilin akken i ten-yebɣ wul.
Amer tettaf anzaren-is ur ttuɣalen ara d lemɛayrat.
Amer tettaf anzaren-is ad ilin lhan kan.
Amer tettaf anzaren-is ad ilin seggmen.
Amer tettaf anzaren-is ad ilin qeɛden.
Amer tettaf anzaren-is ad ilin meẓẓiyit.
Amer tettaf anzaren-is ad ilin d wid ara tt-icebbḥen.
Amer tettaf anzaren-is ad ilin mačči d wid ara tt-icemten.